Menuen stod på frikadeller og risala mande, da Dansk Folkeparti holdt et langt gruppemøde torsdag aften, hvor formanden Kristian Thulesen Dahl orienterede om den politiske situation.

Men bortset fra det, var der ikke meget at glæde sig over for DF-gruppen.

For mens skæringsdagen 22. december, hvor der skal stemmes om finansloven, rykker tættere og tættere på, ser forhandlingerne ud til at være frosset fast, og klimaet mellem DF og Liberal Alliance står på frostgrader.

»Forhandlingerne rokker sig ikke ud af stedet. Vi er slet ikke kommet til substansen endnu,« siger DFs indfødsretsordfører Christian Langballe.

I går formiddags var han med til et møde hos statsminister Lars Løkke Ramussen, der var så vigtigt, at Løkke udsatte sin afrejse til topmøde i Bruxelles på grund af det. Her mødtes ca. 10 forhandlere fra regeringen med Thulesens Dahls forhandlerhold på fem mand inklusive ham selv. Men efter mødet var stemningen nærmest dårligere end før.

»Vi er ikke tættere på en aftale. Vi er langt fra hinanden - specielt når det kommer til udlændinge- og integrationspolitikken. Vi får kun tilbudt nogle bløde ting, men så snart vi kommer til retlige krav, stopper det der,« sagde Kristian Thulesen Dahl, der før mødet kaldte LA's opførsel for 'vild, dramatisk og uhørt'.

Ifølge BTs oplysninger går det virkelig dårligt med at imødekomme DFs krav om udlændingestramninger. Kilder siger, at embedsmændene - både i Statsministeriet og i Integrationsministeriet - konsekvent siger, at næsten alle DFs forslag er umulige at imødekomme pga. internationale konventioner. De vil ikke engang anerkende Thulesens Dahls udgangspunkt om, at hvis syrere, der er flygtet til nærområderne, begynder at vende tilbage til Syrien, så kan man også begynde at hjemsende syrere, der opholder sig i Danmark. Og så ser det meget svært ud, for det er kun begyndelsen på de mange krav om stramninger, som Thulesen Dahl kræver til gengæld for at godkende skattelettelser.

Godkender han ikke dem, siger LA, at de vil stemme imod regeringens egen finanslov, og så ventes det, at regeringen må gå af.

Statsminister Lars Løkke Rasmussen erkendte efter mødet, at det ser meget svært ud, men han håber alligevel, han kan komme hjem og holde jul.

»Det er ikke på den flade hånd, det her. Det er svært. Nu er det min opgave at prøve at drive det her frem til en konklusion, og jeg vil da gerne udtrykke det almindelige håb, at julefreden kan nå at sænke sig over Christiansborg, inden det bliver lillejuleaften,« siger Lars Løkke Rasmussen.